### 9.      Beslutning om det videre forløb vedrørende batteribank til Sejerøfærgen

**Åbent**

Sagsnr.: 326-2016-57634       J.nr.: 13.25.00           Dokumentnr.:
326-2017-190851

**Sagstype**

Beslutning.

**Resume og sagens baggrund**

Kommunalbestyrelsen har givet en anlægsbevilling til etablering
af en batteribank på Sejerøfærgen. Efter udbud har det vist sig, at projektet
ikke kan gennemføres indenfor den givne bevilling, og udbuddet er derfor
annulleret. Der skal træffes beslutning om det videre forløb.

**Indstillinger**

Direktøren indstiller, at

1. projektet med
etablering af en batteribank på Sejerøfærgen ikke gennemføres i 2017

2. en eventuel
genoptagelse af projektet senere afventer, at der er klarere retningslinjer fra
statslig myndighed og klasseselskab om krav til installation af batterier

3. den budgetlagte
besparelse på 0,5 mio. kr. tilbageføres til færgefartens driftsbudget

4. anlægsprojektet
lukkes ned og der udarbejdes anlægsregnskab.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Kommunalbestyrelsen har givet en anlægsbevilling til
etablering af en batteribank på [adresse]. I foråret er udarbejdet
udbudsmateriale og primo juni 2017 er der afholdt udbud.

Efter tilbudsfristen var der modtaget bud fra Hvide Sande
Værft og fra PON Power. Tilbuddene er på henholdsvis 4.699.000 kr. og 6.407.132
kr.

Kommunalbestyrelsen havde givet en anlægsbevilling på 2,9
mio. kr., der forventedes fordelt således:

1. Ekstern
rådgivning og godkendelse hos Søfartsstyrelsen (Rådgivning til design, tegningsfremstillelse,
stabilitetsudregning, udbudsproces samt godkendelse hos Søfartsstyrelsen), i
alt 0,4 mio. kr.

2. Indkøb og
installation af batteribank (Elektriske komponenter, installation og batteribank
anslås til henholdsvis 0,6 mio. kr., 0,5 mio. kr. og 1,3 mio. kr.), i alt 2,4
mio. kr.

3. Uforudsete
omkostninger (4% af indkøb og installationsomkostninger), 0,1 mio. kr.

På baggrund af priserne, der ikke kan holdes indenfor
anlægsbudgettet, er udbuddet annulleret

Det vurderes, at de store udsving i tilbudspriserne i
forhold til det oprindelige overslag skyldes, at hele godkendelsesproceduren
hos de statslige myndigheder og i klasseselskaberne (Dvs. Søfartsstyrelsen og
DNV GL) stadig er så uafklarede, at det påvirker de samlede priser.

I forhold til det videre forløb om etablering af en
batteribank på Sejerøfærgen er der to scenarier:

1. Projektet
gennemføres ikke i 2017, og en eventuel genoptagelse af projektet senere afventer,
at der er klarere retningslinjer fra statslig myndighed og klasseselskab om
krav til installation af batterier.

2. Projektet
gennemføres ikke i 2017, men på baggrund af de indkomne tilbud opstilles en ny
businesscase med henblik på indarbejdelse i budgettet og gennemførelse i 2018.

I begge scenarier indgår, at den budgetlagte besparelse på
0,5 mio. kr. i 2018 ikke kan nås.

Af anlægsbevillingen forventes det, at der samlet vil være brugt
i størrelsesordenen ca. 0,6 mio. kr. på teknisk og juridisk rådgivning samt
forberedelser på skibet.

**Økonomiske konsekvenser**

Anlægget afsluttes i 2017 og restbevilling tilføres de
likvide aktiver. Budgetbesparelsen på 0,5 mio. kr. fra 2018 og frem, der ikke
kan bespares, tilbageføres til færgefartens driftsbudget fra 2018.
Økonomistaben har ingen bemærkninger.

**Teknik- og Miljøudvalgets møde
den 10. august 2017:**

Anbefales.

**Økonomiudvalgets møde den 23.
august 2017:**

Anbefales.